Príloha č. 3
k zákonu č. .../2004 Z. z.

Požiadavky pre uznanie zdrojov reprodukčného materiálu kategórie kvalifikovaný

1.	Semenné sady
Požiadavky pre uznanie semenných sadov na produkciu reprodukčného materiálu kategórie kvalifikovaný sú:
	Druh a účel sadu, polohový plán, komponenty sadu, izolácia semenného sadu, a tiež akákoľvek  zmena týchto parametrov musí byť schválené výskumným ústavom.
	Komponenty sadu, ktorými sú klony alebo potomstvá, sa musia vybrať na základe ich výnimočných znakov. Osobitne sa pritom zohľadnia kritériá podľa prílohy č. 2.
	Príslušné klony alebo potomstvá sa vysádzajú podľa plánu schváleného úradným miestom, a to podľa usporiadania umožňujúceho identifikáciu každého komponentu.
	Výchovné zásahy v semenných sadoch musia byť predpísané spoločne s výberovými kritériami, ktorá pri nich budú použité a musia byť schválené výskumným ústavom.
	Semenné sady sa musia obhospodarovať a reprodukčný materiál sa v nich musí zbierať tak, aby sa dosiahol cieľ semenného sadu a zamedzilo nežiadúce zúženie genetickej diverzity. 

2.	Rodičovské - výberové stromy
Požiadavky pre uznanie rodičovských – výberových stromov sú:
	Rodičia sa vyberajú na základe ich výnimočných znakov alebo na základe kombinačnej schopnosti. Osobitne sa pritom zohľadnia kritériá podľa prílohy č. 2.
Cieľ, plán kríženia a metóda opelenia, komponenty, izolácia, miesto a akákoľvek zmena týchto parametrov musí byť schválená výskumným ústavom.
	Identita, počet a podiel rodičov v zmesi musia byť schválené výskumným ústavom.

3.	Klony
Požiadavky pre uznanie klonov sú:
Klony musia byť identifikovateľné na základe rozlišovacích znakov schválených výskumným  ústavom.
Pestovná hodnota jednotlivých klonov sa stanoví podľa skúseností alebo na základe výsledkov dostatočne dlhodobých pokusov.
Východzie jedince (ortety) určené na produkciu klonov sa vyberajú na základe ich výnimočných znakov, pričom sa osobitne zohľadnia kritériá podľa prílohy č. 2.
Uznanie klonov sa obmedzí maximálnym počtom rokov alebo maximálnym počtom vegetatívnych potomkov (ramet).

4.	Zmesi  klonov a multiklonálne variety
Požiadavky pre uznanie klonov a multiklonálnych variet sú:
Zmesi klonov musia spĺňať požiadavky stanovené v bode 3.
Identita, počet a podiely klonov obsiahnutých v zmesi, výberová metóda a východzie klony musia byť schválené výskumným ústavom. Každá zmes klonov musí vykazovať dostatočnú genetickú rôznorodosť porovnateľnú s porastami pochádzajúcimi z prirodzenej obnovy.
Uznanie zmesí klonov a multiklonálnych variet sa obmedzí maximálnym počtom rokov alebo maximálnym počtom vegetatívnych potomkov.